গবেষণা প্রতিবেদনটি উপস্থাপন করেন টিআইবি’র সিনিয়র প্রোগ্রাম ম্যানেজার মো. ওয়াহিদ আলম ও ডেপুটি প্রোগ্রাম ম্যানেজার মো. শহিদুল ইসলাম। এসময় আরো উপস্থিত ছিলেন টিআইবি’র উপদেষ্টা- নির্বাহী ব্যবস্থাপনা অধ্যাপক ড. সুমাইয়া খায়ের, গবেষণা ও পলিসি বিভাগের পরিচালক মোহাম্মদ রফিকুল হাসান এবং প্রোগ্রাম ম্যানেজার মো. রেযাউল করিম। ২০১৬ সালের ডিসেম্বরে শুরু হওয়া এ গবেষণা কার্যক্রমে দুদক পরিচালিত ডিসেম্বর ২০১৪ থেকে জুন ২০১৬ সময়কালে আয়োজিত মোট ১৩টি গণশুনানির তথ্য ব্যবহৃত হয়েছে। সেবাখাতে দুর্নীতি প্রতিরোধে দুদকের গণশুনানি’র ভূমিকা পর্যালোচনার উদ্দেশ্যে পরিচালিত এ গবেষণায় সুনির্দিষ্টভাবে হয়রানিবিহীন ও দুর্নীতিমুক্ত সেবাপ্রদানের ক্ষেত্রে গণশুনানি’র ভূমিকা, অভিযোগ সংশ্লিষ্ট প্রতিষ্ঠানসমূহে এর প্রভাব, এর কার্যক্রম আয়োজন ও বাস্তবায়ন প্রক্রিয়ায় চ্যালেঞ্জসমূহ চিহ্নিত করার পাশাপাশি গণশুনানি’র কার্যকরতা বৃদ্ধিতে আট দফা সুপারিশ করা হয়েছে টিআইবি’র পক্ষ থেকে।